分韻得眠意二字賦醉石簡寂各一篇呈同遊諸兄  其二
作者：朱熹
朝代：宋

paragraphs: 天秋山氣深，日落林景翠。
亦知後騎迫，且復一流憩。
環瞻峰列屏，迥矚泉下濞。
永懷仙陸子，久挹浮丘袂。
于今知幾載，故宇日荒廢。
空餘醮壇石，香火誰復繼。
更憐韋刺史，五字有真意。
虎竹付歸人，悲風起橫吹。
沉吟向絕迹，浩蕩發幽寄。
來者知爲誰，念我儻三喟。